Fela jaaka Josefa a buile, mong wa gagwe o ne a mo ikanya. Potifaro o ne a neile Josefa taolo ya sengwe le sengwe se se mo ntlong ya gagwe, kwantle ga mosadi wa gagwe. Josefa o ne a ka dira jang bosula joo jo bo neng bo ka dira gore mong wa gagwe a se tlhole a mo ikanya? O ne a ka se akanye ka jone. Mme gone, go na le sengwe se se bosula le go feta: go akanya ka go leofela Modimo wa gagwe, Jehofa. Batsadi ba ga Josefa ba ne ba mo rutile go le gontsi ka tsela e Modimo a lebang lenyalo le go ikanyega mo molekaneng wa lenyalo ka yone. Jehofa ke ene mosimolodi wa lenyalo e bile o ne a tlhalosa kafa a ikutlwang ka gone ka lone. Monna le mosadi ba ne ba tshwanetse go ngaparelana mme ba nne “nama e le nngwe.” (Genesise 2:24) Ba ba neng ba leka go senya kamano eo ba ne ba tla dira gore Modimo a ba galefele. Ka sekai, banna ba ba neng ba leka go tseela Aborahame mosadi, mmèmogologolwaneagwe Josefa, le go tseela Isake mosadi, mmèmogoloagwe Josefa, ba batlile ba welwa ke masetlapelo. (Genesise 20:1-3; 26:7-11) Josefa o ne a itse ka seo e bile o ne a batla go dira se se siameng.